เปิดให้ชมอย่างเป็นทางการแล้ว กับนิทรรศการพิเศษ "จิ๋นซีฮ่องเต้" ครั้งแรกในประเทศไทย
เปิดให้ชมอย่างเป็นทางการแล้ว กับนิทรรศการพิเศษ "จิ๋นซีฮ่องเต้" ครั้งแรกในประเทศไทย สามารถเข้าชมมรดกชิ้นสำคัญของโลกและอารยธรรมจีนโบราณอายุกว่า 2,700 ปี ได้ถึง 15 ธันวาคมนี้นายวิษณุ เครืองาม รองนายกรัฐมนตรี เป็นประธานเปิดนิทรรศการพิเศษ เรื่อง "จิ๋นซีฮ่องเต้: จักรพรรดิองค์แรกของแผ่นดินจีนกับกองทัพทหารดินเผา" ณ พระที่นั่งศิวโมกขพิมานพิพิธภัณฑสถานแห่งชาติ พระนคร โดย กรมศิลปากร จัดแสดงให้เข้าชมระหว่างวันที่ 15 กันยายน – 15 ธันวาคม 2562 ถือเป็นครั้งแรกที่มีการจัดแสดงโบราณวัตถุจากสุสานจิ๋นซีในประเทศไทยและครั้งที่ 2 ในภูมิภาคเอเชียตะวันออกเฉียงใต้ โดยกรมศิลปากรและภัณฑารักษ์จากสาธารณรัฐประชาชนจีน ได้นำโบราณวัตถุจากสุสานจักรพรรดิจิ๋นซี เมืองซีอาน มณฑลส่านซี สาธารณรัฐประชาชนจีน มาจัดแสดงในไทย 86 รายการ 133 ชิ้น จาก 14 พิพิธภัณฑ์ในมณฑลส่านซี ครอบคลุมตั้งแต่ราชวงศ์โจวตะวันออกที่เกิดขึ้นก่อนจะรวมอาณาจักรเป็นแผ่นดินจีน ราชวงศ์ฉินสมัยจักรพรรดิจิ๋นซีผู้เสด็จขึ้นครองราชย์ตั้งแต่มีพระชนมพรรษา 13 พรรษา ต่อด้วยความรุ่งโรจน์ของราชวงศ์ฮั่น เพื่อให้คนไทยได้ชมมรดกชิ้นสำคัญของโลก ชื่นชมศิลปกรรมและอารยธรรมจีนโบราณอายุกว่า 2,700 ปี รองนายกรัฐมนตรี กล่าวว่า เป็นครั้งแรกของประเทศไทยที่ได้จัดแสดงชุดโบราณวัตถุชิ้นเอกจากจีน ทั้งหุ่นทหารดินเผารถม้าจำลอง และโบราณวัตถุสำคัญอื่นๆ เป็นเวลาถึง 3 เดือน โดยแบ่งจัดแสดงเป็น 4 โซน คือ โซน 1 พัฒนาการก่อนการรวมชาติ "ยุคราชวงศ์โจวตะวันออก"  โซน 2 จิ๋นซีฮ่องเต้ จักรพรรดิองค์แรกของจีน ผู้ผนวกโลกมนุษย์และสวรรค์  โซน 3 สุสานจักรพรรดิจิ๋นซี มหาอาณาจักรใต้พิภพ และ โซน 4 สืบสานความรุ่งโรจน์ "ยุคราชวงศ์ฮั่น" อยากให้ประชาชนมาเข้าชมกองทัพทหารดินเผาของจิ๋นซีฮ่องเต้จากสุสานเมืองซีอานอย่างใกล้ชิดสำหรับประชาชนและนักท่องเที่ยวทั้งชาวไทยและต่างชาติ สามารถเข้าชมนิทรรศการพิเศษ เรื่อง “จิ๋นซีฮ่องเต้: จักรพรรดิองค์แรกของแผ่นดินจีนกับกองทัพทหารดินเผา” ได้ทุกวันพุธ – อาทิตย์ จนถึงวันที่ 15 ธันวาคมนี้ ตั้งแต่เวลา 09.00 น.- 16.00 น. (ปิดวันจันทร์ - อังคาร และวันหยุดนักขัตฤกษ์) ค่าธรรมเนียมเข้าชม แบ่งเป็น คนไทย 30 บาท และชาวต่างชาติ 200 บาท ซึ่งจะเปิดให้ประชาชนเข้าชมเป็นพิเศษในวันที่ 16 - 17 กันยายนด้วย